Title: Ο Ματθαίος και ο Γιώργος (παραμύθι της Σερβίας)

Κάνε κλικ με το ποντίκι σου μόνο πάνω στα ρήματα που βρίσκονται στον Παρατατικό χρόνο.

Feedback (0 to 20%): Συμβουλέψου τη γραμματική σου και ξαναπροσπάθησε.
Feedback (21 to 40%): Καλή αρχή αλλά προσπάθησε πάλι.
Feedback (41 to 60%): Αρκετά καλά αλλά με την επόμενη προσπάθεια θα τα βρεις όλα.
Feedback (61 to 80%): Σχεδόν όλα σωστά. Χρειάζεσαι άλλη μία προσπάθεια.
Feedback (81 to 100%): Τέλεια! Συγχαρητήρια!
Μια μέρα ο Ματθαίος πήγε επίσκεψη στον φίλο του Γιώργο. Όταν πλησίαζε, συνάντησε το μικρό γιο του Γιώργου. "Τι κάνει ο πατέρας σου;" τον ρώτησε. "Ετοιμαζόταν να φάει, αλλά μόλις σε είδε να έρχεσαι από μακριά άρχισε να κρύβει όλα τα φαγητά". "Και γιατί αυτό;" ρώτησε ο Ματθαίος. "Γιατί λέει ότι είσαι μεγάλος φαγάς", απάντησε ο μικρός. "Και πού τα έκρυψε;" "Να, έβαλε το χοιρινό στο φούρνο, τα λουκάνικα στην κατσαρόλα, τις τηγανίτες στο ταψί και την μπίρα κάτω από τον πάγκο." Ο Ματθαίος έφτασε στο σπίτι του Γιώργου και χτύπησε την πόρτα. "Γεια σου φίλε", είπε ο Γιώργος, "λίγο νωρίτερα να ερχόσουν θα έτρωγες μαζί μας. Τώρα μόλις τελειώσαμε και δυστυχώς δεν περίσσεψε τίποτα." "Τι ατυχία", είπε ο Ματθαίος, "αλλά άκου τι μου συνέβη στο δρόμο". "Τι πράγμα;" ρώτησε γεμάτος περιέργεια ο Γιώργος. "Καθώς ερχόμουν εδώ, είδα ένα φίδι. Αυτό το φίδι είχε  ένα κεφάλι σαν το χοιρινό που έχεις στον φούρνο, ήταν μακρύ σαν τα λουκάνικα που έχεις στην κατσαρόλα, λευκό σαν τις τηγανίτες που έχεις στο ταψί και το αίμα του ήταν σαν την μπίρα που έχεις κάτω από τον πάγκο." "Είσαι πολύ έξυπνος, φίλε μου" παραδέχτηκε ο Γιωργος και προσκάλεσε τον Ματθαίο να κάτσει στο τραπέζι. Μαζί έφαγαν, ήπιαν και γέλασαν με την καρδιά τους.
A: πλησίαζε; Ετοιμαζόταν; ερχόσουν; έτρωγες; ερχόμουν